***Непроменљиве речи***

***(прилози и предлози)***

Непроменљиве речи су речи које увек остају у истом облику. То су прилози, предлози, узвици, везници и речце.

**Прилози**

Прилози су непроменљиве речи које најчешће одређују глаголску радњу по времену, месту, начину, количини или узроку.

Према томе како одређују глаголску радњу прилози могу бити:

***☼ прилози за време***

***☼ прилози за место***

***☼ прилози за начин***

***☼ прилози за количину***

***☼ прилози за узрок***

Прилози који подсећају на заменице називају се заменички прилози.

**Прилог за време добијамо као одговор на питање КАДА?**

Примери: јуче, данас, сутра, пркосутра, јутрос, ноћас, поподне, вечерас, рано, касно, сада, тада, онда, никада, некада, увек, икада, било када, кад год...

**Прилози за место добијамо као одговор на питање КУДА?, ГДЕ?**

Примери: ево, десно, напред, назад, иза, горе, доле, позади, унутра, напољу, изнад, испод, испред, овде, ту, онде, тамо, овамо, онамо, туда, онуда, нигде, никуда, негде, некуда, свугде, свуда, игде, икуда, било где, било куда...

**Прилози за начин добијамо као одговор на питање КАКО?**

Примери: лоше, добро, сигурно, случајно, кришом, лако, тешко, хладно, топло, далеко, храбро, брзо, овако, онако, тако, никако, некако, свакако, икако, било како...

**Прилози за количину добијамо као одговор на питање КОЛИКО?**

Примери: мало, нимало, много, пуно, оволико, онолико, николико, неколико, иколико, колико год...

**Прилози за узрок добијамо као одговор на питање ЗАШТО?**

Примери: зато, стога

**Предлози**

Предлози су непроменљиве речи које означавају различите односе међу речима у реченици. Обично се налазе испред именица или именичких заменица и утичу на њихов облик. Једино предлог ради може стајати иза ових речи.

Пример: Урадићемо то ради истине. Урадићемо то истине ради.

Када су у питању падежи предлози се јављају само уз зависне падеже:

ГЕНИТИВ: од, из, са, до, без, близу, код, крај, изнад, између, око, поред, испод, испред...

ДАТИВ: к, ка,према, насупрот..

АКУЗАТИВ: уз, низ, у, кроз, на, за...

ИНСТРУМЕНТАЛ: с, са, над, под, за, међу...

ЛОКАТИВ: по, у, на, о, при...

**Одређене речи у нашем језику (близу, напред, изнад, испод, више, ниже, иза...) могу бити употребљене и као прилог и као предлог. Најлакши начин за одређивање којој врсти речи оне припадају је узимањем у обзир правила да се предлози увек налазе испред именица или именичких заменица, док прилози могу да буду самостални.**

*Прилози:*

*Стајао је испред.*

*Попели су се више.*

*Спустите греду ниже.*

*Он станује близу.*

*Предлози:*

*Стајао је испред куће.*

*Подигао је руку више главе.*

*Ниже куће је овећа башта.*

*Он станује близу нас.*

Прилози се обично налазе уз глаголе и казују место, време, начин, узрок или количину вршења радње, али могу да се нађу и уз придеве (веома леп, сувише досадан, случајно одабран), друге прилоге (врло радо, веома лако) и именице (мало деце, много соли, пуно среће).

**Неки прилози (најчешће прилози за начин)имају компарацију. Компаратив прилога је једнак компаративу средњег рода придева, а суперлатив се гради додавањем нај на компаратив.**

Пример:

лако - лакше - најлакше

близу - ближе - најближе

далеко - даље - најдаље

**Често се праве грешке у употреби предлога ради и због. Предлог због исказује узрок који је изазвао неке последице, док предлог ради исказује циљ или намеру.**

Пример:

Отишао је доктору због болести. (Болест је била узрок одласку лекару)

Отишао је доктору ради излечења. (Излечење је циљ одласка лекару)